Πίτα με ψαρονέφρι
Αυτή η γευστική κρεατόπιτα μπορεί να σταθεί είτε ως κύριο πιάτο στο καθημερινό τραπέζι ή ως σνακ οποιαδήποτε ώρα της ημέρας.
1 φύλλο από ζύμη σφολιάτας, μαύρο και άσπρο σουσάμι, 700 γρ. ψαρονέφρι, 3 πιπεριές (κόκκινη, κίτρινη, πορτοκαλί), κομμένες σε μικρά κυβάκια, 4-5 μέτρια κολοκυθάκια, κομμένα σε μικρά κυβάκια, 4-5 μέτρια καρότα, κομμένα σε μικρά κυβάκια, 2 μεγάλα ξερά κρεμμύδια, κομμένα σε μικρά κυβάκια, 1 βαζάκι λιαστές ντομάτες, στραγγισμένες και κομμένες στη μέση, 1 βαζάκι μανιτάρια ψημένα, στραγγισμένα και κομμένα στη μέση, 1 κονσέρβα καλαμπόκι βρασμένο, 20 ελιές καλαμών, χωρίς το κουκούτσι, κομμένες σε ροδέλες ελαιόλαδο, ξύδι βαλσάμικο, ξερός βασιλικός, αλάτι, πιπέρι, 1 αυγό, λίγο γάλα
Για να φτιάξουμε πίτα από ψαρονέφρι, αρχικά χτυπάμε το ψαρονέφρι για να μαλακώσει και το κόβουμε σε ροδέλες των 2 εκ. Στη συνέχεια, κόβουμε κάθε ροδέλα στη μέση. Σε μια κατσαρόλα, βάζουμε λάδι να ζεσταθεί και σοτάρουμε το κρεμμύδι. Μόλις αρχίσει να μαλακώνει, ρίχνουμε το ψαρονέφρι. Το ψήνουμε σε μέτρια φωτιά και μόλις αρχίσει να ροδίζει προσθέτουμε αλάτι, πιπέρι και όσο βασιλικό επιθυμούμε. Όταν το ψαρονέφρι μαλακώσει και είναι σχεδόν έτοιμο, σβήνουμε με ξύδι βαλσάμικο και το αποσύρουμε από τη φωτιά. Το βάζουμε στην άκρη μέχρι να κρυώσει.Παράλληλα, σε μία άλλη κατσαρόλα, πιο βαθιά από αυτή του ψαρονέφρι, ρίχνουμε λίγο λάδι και αφού ζεσταθεί, βάζουμε τις πιπεριές, τα κολοκύθια και τα καρότα αρχικά σε δυνατή φωτιά και μόλις αρχίζουν να μαλακώνουν σε χαμηλή. Αν χρειάζονται περισσότερο υγρά, προσθέτουμε στην πορεία λάδι ή νερό. Μόλις μαλακώσουν ρίχνουμε στην κατσαρόλα τις λιαστές ντομάτες, το καλαμπόκι, τα μανιτάρια, τις ελιές και αλατοπιπερώνουμε. Όταν τα λαχανικά μαλακώσουν και είναι σχεδόν έτοιμα, ρίχνουμε ξύδι βαλσάμικο και αποσύρουμε την κατσαρόλα από τη φωτιά. Αφήνουμε τη γέμιση να κρυώσει.Στρώνουμε ένα ταψί με λαδόκολλα και τοποθετούμε πάνω τη ζύμη. Βάζουμε στο μέσο της ζύμης, κάθετα το ψαρονέφρι με τα κρεμμύδια και από πάνω, απλώνουμε τα λαχανικά. Είναι πολύ σημαντικό και το ψαρονέφρι και τα λαχανικά να έχουν κρυώσει αρκετά για να μην λιώνει η ζύμη. Αφού βάλουμε όλα τα λαχανικά, διπλώνουμε τη ζύμη σε σχήμα φακέλου.Σε ένα μπολ χτυπάμε το αυγό με ελάχιστο γάλα και με ένα πινέλο περνάμε τη ζύμη, για να ροδίσει όμορφα. Πασπαλίζουμε με το σουσάμι. Στη συνέχεια, το τρυπάμε ελαφρά κατά μήκος με ένα πιρούνι, ώστε να ψηθεί μέσα ομοιόμορφα.Ψήνουμε σε προθερμασμένο φούρνο στους 180-190o C, στις αντιστάσεις, για περίπου 20 λεπτά. Προσοχή, δεν ανοίγουμε τον φούρνο γιατί δεν θα φουσκώσει η πίτα.
Ελιά,Καρότα,Χοιρινό